Ռոբ Ջեթեն

**Ռոբ Առնոլդուս Ադրիանուս Ջեթեն** (, ), նիդեռլանդցի քաղաքական և պետական գործիչ, 2023 թվականի օգոստոսի 12-ից դարձել է սոցիալ-լիբերալ «Դեմոկրատներ 66» կուսակցության առաջնորդ։ 2026 թվականի փետրվարի 23-ին դարձել է Նիդերլանդների պատմության ամենաերիտասարդ և առաջին բացահայտ միասեռական վարչապետը։

2024 թվականին դարձել է Նիդեռլանդների առաջին փոխվարչապետը, 2022-2024 թվականներին զբաղեցրել է կլիմայի և էներգետիկ քաղաքականության նախարարի պաշտոնը, ինչպես նաև 2017–2022 և 2023–2026 թվականներին եղել է Նիդեռլանդների Ներկայացուցիչների պալատի անդամ։

## Կենսագրություն
### Վաղ տարիներ
Ռոբ Ջեթենը ծնվել է 1987 թվականի մարտի 25-ին Նիդեռլանդների Հյուսիսային Բրաբանտ նահանգի Վեխել քաղաքում։ Մեծացել է Ուդենում, 1999-2005 թվականներին սովորել է տեղի քոլեջում։ Այնուհետև 2005-2011 թվականներին սովորել է Նեյմեյխենի համալսարանում, որտեղ ստացել է պետական կառավարման բակալավրի և մագիստրոսի աստիճաններ։ Նիդեռլանդների երկաթուղային «ProRail» ընկերությունում ստաժավորում անցնելուց հետո շարունակել է աշխատել այնտեղ՝ որպես խորհրդատու և Հյուսիսարևելյան Նիդեռլանդների տարածաշրջանային մատակարարման մենեջեր։

## Քաղաքական գործունեություն
Ռոբ Ջեթենը քաղաքական գործունեությունը սկսել է որպես «Դեմոկրատներ 66» (D66) խմբակցության քաղաքական խորհրդատու Նիդեռլանդների Սենատում և D66 երիտասարդական կազմակերպության՝ «Երիտասարդ դեմոկրատների» նախագահ։ Բացի այդ, 2010-2017 թվականներին եղել է Նեյմեխենի քաղաքային խորհրդի անդամ։ 2017 թվականի խորհրդարանական ընտրություններում ընտրվել է Ներկայացուցիչների պալատի պատգամավոր։ Այնուհետև դարձել է իր կուսակցության խոսնակ՝ կլիմայի, էներգետիկայի և գազի, երկաթուղիների, ժողովրդավարական նորացման և տնտեսական հարցերով։

2018 թվականի հոկտեմբերի 9-ին Ջեթենն ընտրվել է «Դեմոկրատներ 66-ի» խորհրդարանական խմբակցության ղեկավար Ներկայացուցիչների պալատում՝ փոխարինելով Ալեքսանդր Պեխտոլդին։ 31 տարեկանում նա դարձել է «D66-ի» պատմության ամենաերիտասարդ խորհրդարանական առաջնորդը։ Ընտրությունից հետո հոլանդական մամուլում քննադատվել է իր համեմատաբար երիտասարդ տարիքի պատճառով։

2022 թվականի հունվարի 10-ին, երբ երդվել է Մարկ Ռյուտեի չորրորդ կառավարությունը, Ռոբ Ջեթենը դարձել է կլիմայի և էներգետիկ քաղաքականության նախարար։ Նրա ղեկավարությամբ Նիդեռլանդների կառավարությունը 2022 թվականին հայտարարել է մինչև 2031 թվականը 750 մլն եվրո ներդնելու ազգային ջրածնային տրանսպորտային ցանցի զարգացման մեջ («Gasunie» ընկերության միջոցով)։

2023 թվականի հուլիսի 14-ին Ռոբ Ջեթենը հայտարարել է «Դեմոկրատներ 66» կուսակցության ղեկավարի ընտրություններին մասնակցելու մասին։ Նա այդ պաշտոնում փոխարինել է Սիգրիդ Կաագին, որը հայտարարել էր, որ չի ղեկավարելու կուսակցությունը 2023 թվականի ընտրություններում՝ իր ընտանիքի հասցեին ուղղված ատելության, ահաբեկման և սպառնալիքների պատճառով։ 2023 թվականի ընտրություններից հետո Ռոբ Ջեթենը վերադարձել է Ներկայացուցիչների պալատ։ 2024 թվականի հունվարի 8-ին Կաագի հրաժարականից հետո (նա անցել է աշխատելու ՄԱԿ-ում) Ռոբ Ջեթենը դարձել է առաջին փոխվարչապետ, ինչպես նաև 4 օր կատարել է ֆինանսների նախարարի պարտականությունները (գործնականում նախարարի գործառույթները կատարել է ֆինանսների պետական քարտուղար Մարնիկս վան Ռեյը)։

Ռոբ Ջեթենի առաջին փոխվարչապետի և կլիմայի ու էներգետիկ քաղաքականության նախարարի պաշտոնավարման ժամկետը ավարտվել է 2024 թվականի հուլիսի 2-ին, երբ երդվել է Դիկ Սխոֆի կառավարությունը։

2025 թվականի հոկտեմբերին Ռոբ Ջեթենի «Դեմոկրատներ 66» կուսակցությունը հաղթել է խորհրդարանական ընտրություններում, ինչի շնորհիվ նա սկսել է դիտարկվել որպես Նիդեռլանդների ապագա վարչապետ։ Նախընտրական արշավի ընթացքում նա փոխել է իր կերպարը՝ մշտապես դժգոհ նախարարից դառնալով ավելի օպտիմիստ քաղաքական գործիչ։ Կուսակցությունը ներկայացրել է ավելի մշակված կարգախոսներ, զգալիորեն ավելացրել է գովազդային ծախսերը և ավանդական սոցիալ-լիբերալ թեմաներից (կլիմա, կրթություն) դուրս գալով անդրադարձել է նաև միգրացիայի և բնակարանային ճգնաժամի հարցերին, ինչը օգնել է ներգրավել նոր ընտրողների։

2026 թվականի փետրվարի 23-ին Ռոբ Ջեթենը դարձել է Նիդեռլանդների ամենաերիտասարդ և այդ պաշտոնը զբաղեցրած առաջին բացահայտ միասեռական  վարչապետը։

## Անձնական կյանք
2024 թվականի նոյեմբերին Ռոբ Ջեթենը հայտարարել է իր նշանադրության մասին արգենտինացի դաշտային հոկեյիստ Նիկոլաս Կինանի հետ՝ երեք տարի միասին լինելուց հետո։

## Պարգևներ
- Քաղաքացիական արժանիքների շքանշանի Մեծ խաչ (2024 թվականի ապրիլի 9)։

## Ծանոթագրություններ

## Արտաքին հղումներ
* Rob Jetten at Parlement.com 
* Rob Jetten at Tweede Kamer der Staten-Generaal 

Կատեգորիա:21-րդ դարի քաղաքական գործիչներ
Կատեգորիա:ԼԳԲՏ քաղաքական գործիչներ
Կատեգորիա:Հոլանդացիներ
Կատեգորիա:Նիդերլանդների վարչապետներ
Կատեգորիա:Նիդերլանդների քաղաքական գործիչներ
Կատեգորիա:Պետության գործող ղեկավարներ